# Eleonor Carreras Torrescasana

Eleonor Carreras Torrescasana o Eleonor Carreras de Campa (Barcelona, 1843 - 29 de desembre de 1907) va ser una pintora catalana activa durant la segona meitat del segle xix però de la qual no hi ha cap obra documentada en l'actualitat. També se la coneix com a Elionor Carreras d'Urgell o Leonor Carreras de Campa.

## Biografia

Era filla d'Agustí Carreras de Campa natural de Barcelona i de Ramona Torrescasana de Calaf, i el seu germà Artur Carreras també és documentat com a pintor.
No es coneixen els detalls de la seva formació artística, per bé que s'ha afirmat que va ser deixebla de Modest Urgell, amb qui es va casar al monestir de Montserrat el maig de 1865. La primera notícia de la seva trajectòria expositiva és del 1866, quan va participar en l'Exposició Nacional de Belles Arts celebrada a Madrid, on va presentar l'esbós Efecto de luz artificial. Al catàleg consta que en aquell moment residia a Madrid i figura com Leonor Carreras de Campa, ja que als primers anys de la seva carrera emprava els dos cognoms del seu pare. Poc després va començar a emprar el cognom del seu marit. Segons consta, els primers anys la parella residia a Girona, en unes golfes d’un pis del carrer de la Força, i tenia certes dificultats econòmiques.
L’any 1868 va prendre part en l'exposició d’art organitzada a Barcelona per la Societat per a exposicions de Belles Arts, i ho va fer amb paisatges de la vora del Ter, dels voltants de Mata, del Prat, de Banyoles i diversos estudis de paisatge del natural. Posteriorment va ampliar la seva formació a l'Acadèmia de Belles Arts de Lió i l’any 1870 el matrimoni vivia al Boulevard Clichy de París junt amb una pagesa d’Olot. A França, Anna Torra i Modest Urgell van fer amistat amb Sarah Bernardt, Alexandre Dumas y Corot.
L'any 1870 va exposar de nou a Barcelona, a l'exposició d’art de la Societat per a exposicions de Belles Arts, mostrant quatre paisatges i l'obra titulada Unas lavanderas. En la del 1871 va participar amb cinc paisatges. En aquell moment vivia al carrer del Carme de Barcelona. Una de les obres que va presentar a l'edició del 1872, La precaución, (junt amb Camino de Berck i Una niña), la va adquirir el col·leccionista Josep Brugada.
El 1872 va presentar l’obra Carrer de Vimbodí al Saló de París. En aquell moment residien a Tolosa.
L’any 1874 van tornar a Catalunya i es van establir a Vilanova i la Geltrú, on va néixer el seu fill, el també pintor Ricard Urgell i Carreras, i a partir d’aquesta data no es tenen més notícies de la seva activitat artística. Va morir el 27 de desembre de 1907 a l'edat de 64 anys.
La localització d’obra d’Eleonor Carreras és difícil perquè, segons els historiadors, la seva obra era molt similar a la de Modest Urgell i alguns antiquaris i marxants van canviar la signatura d’algunes de les seves obres per la del seu companys per afavorir-ne la venda.

## Referències

* ↑ Arxiu Municipal Contemporani de Barcelona. Registre de Matrimonis. Any 1865. Foli 183. Registre núm.732
* ↑ Coll i Mirabent, Isabel. Diccionario de mujeres pintoras en la España del siglo XIX. Barcelona: Centaure Groc, 2001, p. 70-71. ISBN 84-931852-1-3.
* ↑ Ossorio y Bernard, Madrid. Galería biogràfica de artistas españoles dek siglo XIX, 1868.
* ↑ Catálogo de la Exposición Nacional de Bellas Artes de 1866 (en castellà). 2a. Madrid: Imp. del Colegio de Sordo-Mudos y de Ciegos, 1867, p. 18, cat. 75.
* 1 2 3 4 5 «Fernando Alcolea - Elionor Carreras i Torrescasana» (en espanyol europeu). [Consulta: 1r juny 2020].
* ↑ Catálogo de la exposición de objetos de arte (en castellà). Barcelona: Establecimiento Tipográfico de Narciso Ramírez y Cia., 1868, p. 5, cat. 48-57.
* ↑ Catálogo de la exposición de objetos de arte (en castellà). Barcelona: Sociedad para Exposiciones de Bellas Artes, Establecimiento Tipográfico D. Narciso Ramírez y Cia., 1870, p. 5, cat. 54-58.
* ↑ Catálogo de la exposición de objetos de arte. Barcelona: Establecimiento Tipográfico de Narciso Ramírez y Cia., 1871, p. 16, cat. 273-277.
* ↑ Catálogo de la exposición de objetos de arte (en castellà). Barcelona: Establecimiento Tipográfico de Narciso Ramírez y Cia., 1872, p. 6, cat. 56-58.
* ↑ Repertori de catàlegs d'exposicions col·lectives d'art a Catalunya (fins a l'any 1938). 1. ed. Barcelona: Institut d'Estudis Catalans, 2002. ISBN 84-7283-661-4.
* ↑ Flaquer i Revaud, Sílvia.. Inventari d'artistes catalans que participaren als Salons de Paris fins a l'any 1914. 1a ed. [Barcelona]: Diputació de Barcelona, Biblioteca de Catalunya, 1986. ISBN 84-505-3079-2.
* 1 2 Dels fons a la superfície : obres d'artistes catalanes contemporànies anteriors a la dictadura franquista. Barcelona: Centre de Cultura de Dones Francesca Bonnemaison, 2008, p. 18. ISBN 978-84-612-2004-5.
* ↑ Arxiu Municipal Contemporani de Barcelona.Registre de Defuncions. Any 1907. Registre 12885. Jutjat Sant Gervasi

## Bibliografia

* de Castellbó, Arnau «Modest Urgell. L'artista». D´Aci D´Allá, 1-1919.
* Codes Luna, M.A.. Modest Urgell, més enllà de l'horitzó [catàleg d'exposició]. Girona: Museu d'Art de Girona, 2019. ISBN 978-84-393-9996-4.
* González, Carlos; Martí, Montserrat. Pintores españoles en Paris (en castellà). Barcelona: Tusquets Editores, 1989. ISBN 9788472231221.
* Ràfols, Josep F. (dir). Diccionario Biográfico de Artistas de Cataluña (en castellà). Vol. 1. Barcelona: Editorial Milà, 1951.
* Solá Parera, Àngels «La societat barcelonina en una época de canvis». Barcelona Quaderns d´història, 2004.